После Прве непријатељске офанзиве и повлачења главнине партизанских јединица у Санџак, крајем 1941. године, партизански покрет у Србији, био је у озбиљној кризи. Почетком 1942. године дошло је до уништења Ваљевског партизанског одреда, а Милка је марта 1942. године у околини Љига била заробљена од стране припадника Српске државне страже (Недићевци) и потом предата четницима Драже Михаиловића, који су је као „истакнутог комунисту“ предали Специјалној полицији у Београду. Кратко време боравила је у Бањичком логору, а потом је, на захтев ваљевске полиције, пребачена у затвор у Ваљеву. Током боравка у ваљевском затвору, била је мучена, али је сплетом срећних околности успела да побегне, јуна 1942. године.